Tom Behnke (KF), 2013-05-02:
Vi er fra konservativ side i princippet enige i beslutningsforslaget her, og det er vi ud fra, at vi også sidder og ser på den måde, man håndterer strafudmåling på i dag i vores retssystem, og det giver i hvert fald af og til indtryk af, at man godt kunne gøre det på en anderledes måde.
Hvis vi f.eks. ser på en kriminalitetsform som indbrud, kan vi se, at man i strafudmålingen ikke vil kunne se forskel på, om gerningsmanden har begået 30 indbrud eller 300 indbrud.
Der vil ingen forskel være.
Det vil sige, at hvis man først er nået ud i at begynde at begå kriminalitet, så kan man sådan set lige så godt se at få begået al den kriminalitet, man nu overhovedet kan nå, inden man står foran dommeren, for rabatterne er så utrolig store, når der laves fælles udmåling af straffen.
Så derfor er vi i princippet enige i, at vi bør se på den måde, man udmåler straf på, ikke nødvendigvis sådan, at man skal indføre en absolut kumulation, men det står der jo heller ikke nogen steder i forslaget at man skal.
Jeg vil så også sige, at i forhold til økonomien i forslaget her får vi jo en anden stor udfordring.
Vi skal i første omgang ud at finde 10 mia. kr. og derefter et anseligt beløb årligt.
Vi har jo i dag sådan set ikke råd til at gøre det.
Vi har ikke den fængselskapacitet, der skal til, så derfor er den konservative tilslutning til forslaget her af mere principiel karakter.
Vi kunne godt tænke os, at vi fik drøftet måden, man laver kumulation på, sådan at vi måske kunne komme videre i den retning. Hvis vi nu havde råd, hvis vi nu havde en pose penge, hvis vi fandt nogle penge, så ville der, inden vi nåede til det her beslutningsforslag, være nogle andre steder, hvor vi fra konservativ side hellere ville bruge pengene i første omgang.
Vi ville f.eks. hellere have, at man gik ind og sanktionerede væsentlig hårdere, når en kriminel igen stod foran dommeren.
For når man igen står foran dommeren, er man i hvert fald ikke i tvivl om, at det, man har gjort er strafbart og ulovligt, og at man får en straf for det.
Der kunne vi godt tænke os at der i strafudmålingen var en højere grad af synlighed af, at nu er man altså oppe hos dommeren igen og genere domstolene.
Der bør man have en markant hårdere straf, end vi ser i dag, hvor man i princippet starter forfra, hver gang man står foran dommeren.
Sådan ser det i hvert fald ud, når vi kigger på de straffe, der bliver udmålt.
Der kunne vi godt tænke os at der var mere konsekvens. Vi kunne også godt tænke os, at vi fik strammet op på strafudmålingen for seksuelle overgreb.
Vi har jo tidligere foreslået, at vi skulle fordoble straffen for overfaldsvoldtægt.
Det vil den nuværende regering og et flertal i Folketinget ikke være med til, men det ville den tidligere regering.
Det samme ser vi desværre med det lovforslag, som regeringen har fremsat.
Så det var også et sted, hvor vi godt kunne tænke os, at man brugte noget energi og noget økonomi på at straffe hårdere.
Vi har også i den her folketingssamling fremsat forslag om, at der skal straffes hårdere i de sager med økonomisk kriminalitet, hvor man skynder sig at bortfjerne bevismaterialet, sådan at beviserne for kriminaliteten er væk og man dermed kan nøjes med at få en bødestraf, i stedet for at man skal ind og ruske tremmer for den økonomiske kriminalitet, man egentlig har begået.
Så der er nogle steder, hvor vi godt kunne tænke os, at vi fik strammet op og skærpet straffene, og det ville vi i første omgang bruge pengene på, hvis vi sammen kunne finde nogle ekstra midler.
Hvis vi så derefter stadig væk vil kunne finde ekstra penge til det her område, er vi som sagt principielt enige i, at der er et skævt forhold i den måde, man laver strafferabatter på i dag.
Det bliver jo sådan set værre og værre, jo mere kriminalitet man har begået, og det er ikke rimeligt, at man som kriminel faktisk har et incitament til at begå al den kriminalitet, man overhovedet kan nå, inden man står foran dommeren, for det betyder i praksis ingenting, om man har begået 30 indbrud eller 300 indbrud.
Det er et uheldigt signal, vi sender til de kriminelle.